作者:李曾伯
標題:沁園春
內容:形勝風流，樂事良辰，一時四並。正榆更新火，觴浮曲水，那堪上巳，又是清明。赤壁功名，東坡文字，俯仰人間無古今。詩書帥，對烽煙靜晝，俎豆添春。水邊天氣催人。便須認楊花雪樣生。慨英風滿席，思旌綿上，清談束閣，肯記蘭亭。安得長繩，高懸碧落，繫住畫簷紅日陰。柔桑外，聽鳴鳩喚雨，全勝流鶯。